Prima și cea mai frecventă întrebare în acest caz ține de necesitatea intervenției aeriene în cazul bătrânei de la Vulcănești. Oficial, este vorba despre o solicitare a medicilor de la spitalul din localitate care au solicitat preluarea unei femei de 85 de ani, care suferă de bronhopneumonie, insuficiență respiratorie și renală acută. Multă lume s-a întrebat cât de justificată a fost această chemare, inclusiv fostul procuror al Chișinăului, Ivan Diacov.

Ieri, în ziua tragediei, inițial, elicopterul a fost solicitat doar pentru această operațiune, care de altfel s-a încheiat cu succes. Cazul pacientului de la Cahul spre care se îndrepta elicopterul în momentul tragediei a apărut în timpul efectuării operațiunii de la Vulcănești.

Am întrebat un medic reanimatolog despre solicitarea în cazul bătrânei de 85 de ani. "La prima vedere, nu cunosc exact diagnosticul, dar din datele prezentate oficial, nu cred că era necesar chemarea elicopterului. Unicul risc pe care îl comporta femeia în această situație este un stop cardiac. În aceste cazuri se intubează pacientul și este transportabil", ne-a declarat medicul. Doctorul ne-a spus că un reanimobil dotat corespunzător s-ar fi isprăvit cu brio în acest caz. "În general, elicopterele trebuie solicitate în cazuri extrem de grave, în cazul unor anevrisme, accidente vasculare cerebrale sau accidente grave când nu există alte alternative. Acum, același SMURD de la Bălți are echipamente care fac față oricăror intervenții. Au echipamente extrem de performante", a opinat medicul.

Semne de întrebare a servit și vârsta pacientului. "Probabil ar fi fost potrivită o analiză a riscurilor. Merită de riscat viața a 4 oameni pregătiți, cu un viitor înainte pentru o intervenție a unei femei care, cu tot respectul, putea fi și local tratată sau cel mult, transportată liniștit cu reanimobilul", a opinat medicul. Totuși, în acest caz ne spune medicul, mai există factorul rudelor care insistă pentru transportul aerian. "Știți cum, e mama, bunica și tot așa, iar aici se intervine altfel", ne-a declarat medicul specialist.

Am sunat la Vulcănești unde primarul localității, Victor Petrioglu ne-a spus că pacienta este Eudochia Mitiș. "Ea este mama unui medic de-al nostru foarte cunoscut. Ce, nu-l cunoașteți pe Mitiș? Este chirurg la Moscova!", ne-a spus edilul de Vulcănești.

Într-adevăr, Valeriu Mitiș este un reputat chirurg cardiolog la Moscova, șef de secție la Institutul Federal de Chirurgie "A. Vișnevski" din capitala Federației Ruse, autor al mai multor studii științifice în domeniu. A absolvit Universitatea de Medicină de la Chișinău în 1982, după care a plecat la Moscova. Este bine cunoscut atât în Federația Rusă, cât și în România unde a participat la mai multe conferințe tematice.

Contactat telefonic, directorul medical al Institutului Medicinei de Urgențe Chișinău, Andrei Uncuță susține că aceste legături de rudenie nu au nicio relevanță în acest caz. Uncuță respinge orice speculație pe această temă menționând că atât pacienta din Vulcănești, cât și pacientul din Cahul trebuiau să ajungă la spital, dar de necesitatea transportării cu elicopterul se decide în comun. "În acest caz, s-a decis că transportarea terestră este contraproductivă. Din câte cunosc, un grup de medici de la Spitalul Republican au fost la Vulcănești unde au consutat pacienta și s-a luat decizia de un colegiu de medici de a fi transportată la Chișinău cu elicopterul", ne-a declarat Uncuță.

Directorul medical de la IMU spune că în aceste cazuri este un protocol standard care a fost respectat în totalitate. Andrei Uncuță susține că a aflat ulterior despre legăturile de rudenie ale pacientei și respinge categoric influențe din exterior. "Până la urmă, în orice caz se poate de găsit ceva. De exemplu pacientul de la Cahul pentru care s-a făcut a doua solicitare a ajuns totuși la Chișinău prin intermediul unei ambulanțe dotate corespunzător. Atunci nici în acest caz nu a fost justificată chemarea elicopterului? Nu trebuie să încercăm să interpretăm cazurile în funcție de anumite lucruri. Sunt chestiuni medicale și tratăm toți pacienții egal, indiferent de vârstă sau ocupație", a opinat Uncuță.

La moment, Eudochia Mitiș este internată la Spitalul Republican, a primit îngrijiri specifice, i s-a făcut hemodializă și starea sa are o dinamică ușor pozitivă.

Istoricul chemărilor din ziua de joi arată în felul următor. În jurul orelor 7 dimineața a fost efectuată solicitarea de a transporta pacienta de la Vulcănești. În timpul operațiunii de transportare a ei la Chișinău, undeva la 2 ore după prima solicitare, a parvenit și cererea de la Cahul. Este vorba despre un bărbat originar din Râșcani, dar care are și cetățenia SUA. "Pentru noi nu contează niciun fel de detaliu decât starea medicală. Toți pacienții sunt egali pentru noi", ne-a spus Uncuță.

O altă întrebare ține de frecvența mare a intervențiilor cu elicopterul SMURD. Ieri, cu 2 ore înainte de tragedie, un utilizator scria în rusă pe twitter următorul mesaj: "Ai noștri sar calul. În fiecare zi cheamă un elicopter din România pentru a transporta bolnavi la Spitalul Republican (trad.n)". Două ore mai târziu avea să se întâmple tragedia.

Tragedia SMURD: Cine este bătrâna de 85 de ani de la Vulcănești și cum se fac solicitările elicopterelor din România

Andrei Uncuță recunoaște creșterea frecvenței zborurilor și spune că asta se datorează faptului că aceste intervenții au devenit cunoscute publicului larg: "Lumea a aflat că putem presta servicii cu elicopterul și rude, medici din spitalele locale insistă mereu pentru asta. Este un fel de presiune, toți vor cu elicopterul". Cu toate aceastea, susține Uncuță, fiecare caz este tratat cu maximă seriozitate și la elicopter se recurge doar în cazuri excepționale respectând toate protocoalele.

În mod normal, chemarea elicopterului se face de consiliul de medici de la spitalul unde este internat pacientul. Informațiile sunt transmise la IMU, unde un alt grup de medici analizează datele parvenite și, în cazul în care se justifică, este solicitat dispeceratul ISU România. În funcție de disponibilitatea echipelor SMURD Iași sau Galați se intervine.

"Tot ce ține de prognoza meteo, starea echipamentelor, toate aceste detalii țin de partea română. Ei au ultimul cuvânt. Noi doar solicităm intervenția", a declarat Uncuță. Potrivit sursei, toate costurile intervențiilor sunt asumate de partea română.

Programul de intervenții aeriene SMURD este implementat din 2015, odată cu semnarea unui Acord între Chișinău și București. Este unul dintre cele mai importante proiecte de susținere oferite Republicii Moldova din partea României. Tragedia de joi, 2 iunie, a avut loc tocmai când elicopterul SMURD realiza cea de-a 20-a misiune în Republica Moldova.